Návrh

na zvýšenie limitu výdavkov kapitoly Úradu priemyselného vlastníctva Slovenskej republiky na rok 2002 z dôvodu prekročenia príjmov za činnosti spojené s medzinárodnými ochrannými známkami

Úrad priemyselného vlastníctva Slovenskej republiky (ďalej len „úrad“) od roku 1993 získaval  od Svetovej organizácie duševného vlastníctva (WIPO) devízové prostriedky a tieto používal na základe devízového povolenia č. 52/12/1993 a dodatkov k devízovému povoleniu na rozvoj a výdavky súvisiace s činnosťou úradu, ktoré nebolo možné pokryť z prostriedkov štátneho rozpočtu. 
V priebehu jednotlivých rokov boli, pri zostavovaní návrhu rozpočtu, zo strany Ministerstva financií Slovenskej republiky navrhované výdavky neustále znižované, predovšetkým vo výdavkoch určených na tovary a služby a v kapitálových výdavkoch. Úrad každoročne upozorňoval na skutočnosť, že výdavky štátneho rozpočtu pokryjú len tie najnevyhnutnejšie náklady súvisiace so zabezpečením plynulého chodu úradu a neumožnia realizáciu ďalších rozvojových projektov v oblasti skvalitňovania informačného systému, udržiavania   medzinárodných kontaktov a pod.. Aj napriek upozorneniam, Ministerstvo financií Slovenskej republiky vedome nezohľadnilo požiadavky úradu, z dôvodu možnosti použitia peňažných prostriedkov získaných so Svetovej organizácie duševného vlastníctva.
Na základe uvedeného úrad riešil zvýšené finančné požiadavky nad rámec výdavkov štátneho rozpočtu z mimorozpočtových zdrojov, každoročne v priemere vo výške 20 000 tis. Sk.
V novembri 2001 nám bolo oznámené definitívne stanovisko Ministerstva financií Slovenskej republiky, že uvedené finančné prostriedky sú podľa § 5 zákona NR SR č. 303/1995 o rozpočtových pravidlách v znení neskorších predpisov, príjmami štátneho rozpočtu. Na základe uvedeného úrad zrušil devízový účet a zostatok finančných prostriedkov odviedol v roku 2001 na príjmový účet  štátneho rozpočtu s predčíslím 19 v sume 31 352 tis. Sk.

Na rok 2002 sú pre úrad  stanovené nedaňové príjmy vo výške 1 300 tis. Sk. 
K 31. marcu 2002 úrad dosiahol príjmy vo výške 23 347 tis. Sk, čím sa prekročil schválený limit príjmov na rok 2002 o 22 047 tis. Sk. Najväčší podiel na prekročení dosiahnutých príjmov mali príjmy za činnosti spojené s medzinárodnými ochrannými známkami vo výške 22 370 tis. Sk, ktoré úrad každoročne získava od Svetovej organizácie duševného vlastníctva (WIPO) a ktoré sú od novembra  2001 príjmami štátneho rozpočtu.
 
Schváleným rozpočtom na rok 2002 boli pre úrad stanovené výdavky vo výške 57 267 tis. Sk. K značnému poklesu výdavkov došlo v kategórii – Tovary a ďalšie služby, kde v porovnaní so schváleným rozpočtom na rok 2001 došlo k zníženiu o 1 471 tis. Sk. Okrem uvedeného výdavky absolútne nezohľadňujú možnosti krytia tých výdavkov, ktoré úrad v predchádzajúcich rokoch hradil z mimorozpočtových zdrojov. Ide predovšetkým o výdavky súvisiace so zahraničnými pracovnými cestami, s rozvojom informatiky, s vydávaním časopisu Duševné vlastníctvo, s kurzom Duševné vlastníctvo akreditovaným Ministerstvom školstva SR, s publikačnou činnosťou úradu v oblasti priemyselno-právnej ochrany, rozvojových projektov zahraničnej pomoci a pod..

Celkové hospodárenie úradu za roky 1996 až 2001 uvádzame v nasledovnom prehľade, ktoré porovnáva použitie finančných prostriedkov  zo štátneho rozpočtu a z mimorozpočtových prostriedkov v jednotlivých rokoch.  

Zo strany Ministerstva financií Slovenskej republiky boli úradu, už pri zostavovaní návrhu rozpočtu na jednotlivé roky,  navrhované výdavky neustále znižované s tým, že úrad môže používať peňažné prostriedky získané od WIPO na rozvoj a ďalšie činnosti úradu, ktoré nie je možné pokryť z prostriedkov štátneho rozpočtu.
                                                                                                                           /v tis. Sk/                                                                                                                                                                     
Roky | 1996 | 1997 | 1998 | 1999 | 2000 | 2001

Výdavky spolu 
Z toho:
Rozpočtové 
Mimorozpočtové

149 700 

  94 555
  55 145

66 732

47 708
19 024

67 073

50 543
16 530

77 307

50 751
26 556

73 104

50 599
22 505

79 738

56 285
23 453

Z uvedeného prehľadu vyplýva, že finančné prostriedky schválené pre úrad na rok 2002 nebudú postačovať na pokrytie tých činností a úloh, ktoré  je úrad  povinný vykonávať nielen v rámci  kompetenčného zákona, ale aj  z členstva v medzinárodných zmluvách v oblasti ochrany priemyselného vlastníctva.

Zdôvodnenie potreby zvýšenia limitu kapitálových výdavkov o 8 320 tis. Sk.

1. Nákup softvéru 
Legislatívne zmeny ako aj integrácia do európskych štruktúr  nútia úrad neustále zdokonaľovať a prispôsobovať systém používaný na konanie o prihláškach  priemyselnoprávnej ochrany. Tento systém je vyvíjaný externou firmou a aj v roku 2002 bude naďalej pokračovať úprava a rozvoj súčasného softvérového vybavenia.  Úrad musí zabezpečiť implementáciu legislatívno-právnych zmien do existujúcich modulov, ktoré priniesol zákon o patentoch (zákon   č. 435/2001 Z.z.) a zmena zákona o ochranných známkach ( zákon č. 577/2001 Z.z.). Rovnako je pre úrad dôležitý prístup k Európskej patentovej dohode od 1.7.2002 , čo predpokladá pripraviť informačný systém tak, aby od dátumu pristúpenia Slovenskej republiky bolo možné po technickej stránke zabezpečiť všetky úlohy  vyplývajúce z prístupu. 
Predpokladané výdavky nad rámec schváleného rozpočtu na rok 2002 budú vo výške 
1 500 tis. Sk. 

2. Nákup výpočtovej techniky  
1. Od roku 1997  je úrad napojený  prostredníctvom siete Govnet na internet. V roku 1997  sa toto prepojenie zabezpečilo podľa vtedy platného bezpečnostného projektu vypracovaného odborom informatiky na Úrade vlády Slovenskej republiky. Väčšina minulého riešenia bola v našom úrade pokrytá z rozhodnutí, ktoré nevyžadovali zakúpenie nového hardvéru alebo softvéru. V roku 2001 bol na úrade prehodnotený stav bezpečnosti, pričom bolo skonštatované, že je potrebné venovať zvýšenú pozornosť z hľadiska bezpečnosti pripojenia a tým znížiť možnosti útokov zo strany hackerov. Úrad považuje túto problematiku ako prioritnú, preto predpokladá v priebehu roka 2002, na základe posúdenia nezávislými odborníkmi vykonať zmeny v hardvéroch formou zakúpenia nových. Úloha je dôležitá aj z toho dôvodu, že úrad je prepojený na medzinárodnú sieť patentových úradov podobného charakteru v rámci Európy.
Výdavky nad rámec schváleného rozpočtu v roku 2002 predpokladáme v sume 2 000 tis. Sk.

2. Úrad začal v roku 2001 s ochranou dátovej siete a zabezpečením nepretržitého zdroja elektrickej energie. Súčasne boli zrekonštruované dátové rozvody v serverovni, nakoľko pôvodné už nezodpovedali novým požiadavkám  po kvalitatívnej ani kvantitatívnej stránke. V roku 2002 by chcel úrad dokončiť ochranu dátovej siete zrealizovaním dodávky ochrany na najdôležitejšie technické zariadenia (silová a dátová časť) formou zakúpenia centrálneho záložného modulu s napojením na motor – generátor. Tým by sa zabezpečila časť počítačovej siete proti nežiadúcim vplyvom spôsobených výpadkom elektrickej energie.
Predpokladané  výdavky  nad  rámec  schváleného   rozpočtu  v  roku  2002 sú v sume 
1 000 tis. Sk. 

3. Nákup telekomunikačnej techniky 
V máji 2002 uplynie 6 rokov od inštalácie telefónnej ústredne v budove úradu. Táto ústredňa bola súčasťou dodávky rekonštrukčných prác v roku 1996.
Už v čase inštalácie to nebol najmodernejší typ ústredne na našom trhu, ale z hľadiska prijateľnosti jej ceny  a vzhľadom na nároky na ňu kladené v tom období, postačovala.
V súčasnosti je tento typ ústredne zastaralý a na Slovensku existuje len jedna firma so sídlom v Košiciach, ktorá sa zaoberá dodávkou a servisom  tohto typu ústredne. 
Náklady na opravu ústredne nie sú nízke a len oprava jednej časti ústredne bola v roku 2001 vo výške 100 tis. Sk. V neposlednej rade je dôležitá aj skutočnosť, že ku 31.12.2002 bude ukončený monopol Slovenských telekomunikácií na poskytovanie služieb prostredníctvom pevných liniek. V dôsledku tejto demonopolizácie sa očakáva rozvoj služieb ako napr. internetové služby, prenos dát a obrazových informácií, čo si bude súčasne v podmienkach úradu vyžadovať ústredňu s vyššími technickými parametrami.
Nerealizovanie tohto nákupu by pre úrad znamenalo ďalšie zvýšené náklady na údržbu ústredne ako aj značne obmedzený prístup k technickým vymoženostiam, ktoré sú v súčasnosti už štandardnými službami v telekomunikačnej oblasti.
 Predpokladaná výška výdavkov činí sumu do 1 000 tis. Sk

4. Nákup osobného automobilu 
V roku 1995 zakúpil úrad osobný automobil Ford Scorpio, ktorý bol nepretržite používaný na domáce a zahraničné pracovné cesty. Ku koncu roka 2001 bolo na automobile najazdené viac ako 205 tis. km. Vzhľadom k  nepretržitému používaniu bolo vozidlo viackrát opravované a výška nákladov na doterajšie opravy presiahla sumu 220 tis. Sk. Automobil je opotrebovaný a jeho ďalšia prevádzka si  vyžaduje neustále vyššie náklady a zároveň, vzhľadom na obmedzený počet vozidiel tohto typu na Slovensku je všeobecný problém s dodávkou náhradných dielov.  
Z uvedeného dôvodu je preto potrebné zakúpiť nový automobil, pričom pri jeho nákupe bude úrad postupovať v súlade s uznesením vlády SR č. 594/2001, bodom B.1, ktorý ukladá dodržať cenové limity nákupu motorových vozidiel podľa tabuľky v prílohe. Cenový limit na nákup osobného automobilu pre predsedov ostatných ústredných orgánov štátnej správy je stanovený do výšky 2 000 tis. Sk.
Nerealizovanie uvedeného nákupu bude znamenať pre úrad neúmerné náklady na údržbu a opravu vozidla uvedeného typu na úkor zabezpečenia údržby ostatných automobilov.

Nákup nového motorového vozidla je potrebný aj z toho dôvodu, že sídlom úradu je Banská Bystrica a úrad sa často krát zúčastňuje v Bratislave na prerokovávaní návrhov zákonov v legislatívnej rade, na  zasadnutí vlády Slovenskej republiky, prerokovávaní návrhov zákonov vo výboroch a v pléne Národnej rady Slovenskej republiky a v rámci prístupu Slovenskej republiky k Európskej patentovej dohode od 1. júla 2002 je predpoklad, že  budú zvýšené požiadavky na zahraničné pracovné cesty, predovšetkým do Mníchova.   
Predpokladaná výška nákupu osobného automobilu je do 2 000 tis. Sk.

5. Rekonštrukcia a modernizácia 
a/ Prijímanie nových pracovníkov ako aj reorganizačné zmeny na úrade a s tým súvisiaci pohyb pracovníkov v kanceláriách priniesol nutnosť dobudovania sieťových zásuviek na pripojenie počítačov a telefónov.
V minulom roku sa zrealizoval upgrade počítačovej siete a pripojení jednotlivých serverov s hlavným prepínačom. V rámci týchto prác sa pripravilo aj zapojenie najviac vyťažených serverov na prepojenie pomocou optických káblov. K sfunkčneniu a využívaniu optického prenosu je nutné ešte zakúpiť koncové členy na hlavný prepínač, ktoré slúžia ako konvektory optickej na metalickú linku. V minulom roku sa tieto nezakúpili nakoľko sa očakávalo uvedenie na trh nového riešenia založeného na čisto metalických linkách. To sa ale doteraz neuskutočnilo a pravdepodobne ani cena takéhoto riešenia nebude nižšia ako pri použití optických káblov.
Nerealizovanie tohto čiastočného rozšírenia počítačovej siete by spôsobilo, že niektorí pracovníci by pri presťahovaní sa do iných priestorov nemohli používať počítačovú sieť, čo je pri práci na ÚPV SR nevyhnutnosťou.
Predpokladaná výška výdavkov na nákup konvertorov a zásuviek je 120 tis. Sk.

b/  Počas priebehu vzdelávacích seminárov resp. iných akcií v zasadacej miestnosti budovy úradu sa pri medzinárodnej účasti používa tlmočnícke zariadenie, ktoré je zabudované do existujúceho audiovizuálneho systému (ozvučenie, premietanie, tlmočenie). Napriek tomu, že systém umožňuje široké využitie snímania a prenosu údajov prostredníctvom najrôznejších nosičov, nie je umožnené tlmočenie textu pri premietaní materiálov zo zabudovaného rekordéra.
Nakoľko sa vyskytla potreba tejto služby pri medzinárodných seminároch, je potrebné v záujme plnohodnotného využívania existujúceho audiovizuálneho systému v budúcnosti predmetnú úpravu zrealizovať. Potrebné rozšírenie systému by spočívalo v zapojení kabeláže a prepojení dotknutých zariadení.
Nedobudovanie tohto rozšírenia by znamenalo problémy pri organizovaných akciách s medzinárodnou účasťou, pri ktorých sa využívajú informácie z videorekordéra a ktoré je potrebné tlmočiť prítomným účastníkom, pričom s prístupom Slovenskej republiky k Európskej patentovej dohode od 1.7.2002 je reálny predpoklad, že sa semináre s medzinárodnou účasťou budú na úrade konať čoraz častejšie.
Predpokladaná výška výdavkov na rozšírenie audiovizuálneho systému vo veľkej zasadačke činí sumu 20 tis. Sk.

c/ Podľa Vyhlášky č. 88/2002 Z.z. o fyzickej bezpečnosti a objektovej bezpečnosti je potrebné na úrade vykonať úpravu, ktorá  spočíva v osadení bezpečnostných mreží a v úprave  priestoru tak, aby vyhovoval požiadavkám príslušných vyhlášok a noriem Medzinárodného bezpečnostného úradu Slovenskej republiky pre uloženie a prácu  s dokumentmi zvláštneho významu. Nezrealizovanie uvedených stavebných úprav by znamenalo nedodržanie nových platných vyhlášok a zákonných nariadení Národného bezpečnostného úradu Slovenskej republiky.
Predpokladaná výška výdavkov na stavebné úpravy činí sumu 140 tis. Sk.

d/ Zabezpečenie prepojenia na Európsky patentový úrad, ktorého sa Slovenská republika stala členom 1.7.2002 vyžaduje vybudovanie priameho prepojenia pomocou tunelovej siete VPN (Virtual private network), ktorú má vybudovanú každá členská krajina. Odporúčaná prenosová kapacita linky je 2 Mbit/s. Linka bude slúžiť zamestnancom úradu na prístup do databáz Európskeho patentového úradu, ktoré sa budú využívať v konaní v oblasti udeľovania patentov. Úrad zatiaľ nemá informácie o tom, akým spôsobom sa bude takáto komunikácia zabezpečovať a pre odhad nákladov sa vychádzalo z odporúčaní Európskeho patentového úradu. Predpokladaná výška výdavkov na vybudovanie prepojenia pomocou tunelovej siete činí sumu 540 tis. Sk.
Celková predpokladaná výška výdavkov na tejto položke činí sumu 820 tis. Sk. 

Zdôvodnenie potreby zvýšenia limitu bežných výdavkov o 7 530 tis. Sk. 

1. Výdavky súvisiace so zahraničnými pracovnými cestami 
Úrad už niekoľko rokov riešil hradenie výdavkov súvisiacich so zahraničnými pracovnými cestami, ktoré nebolo možné pokryť z prostriedkov štátneho rozpočtu, z mimorozpočtových prostriedkov. 
Úrad zabezpečuje spoluprácu Slovenskej republiky v oblasti priemyselno-právnej ochrany vo vzťahu k zahraničiu a gesciu plnenia 13 medzinárodných zmlúv a dohovorov v oblasti priemyselného vlastníctva záväzných pre Slovenskú republiku (v rámci Svetovej organizácie duševného vlastníctva – WIPO a Svetovej obchodnej organizácie – WTO).
Zahraničné pracovné cesty zamestnancov úradu sa uskutočňujú v súlade s hlavnou prioritou Slovenskej republiky – začlenením do Európskej únie. Dôraz sa kladie na plnenie úloh vyplývajúcich z Národného programu prípravy Slovenskej republiky na vstup do Európskej únie plnením záväzkov vyplývajúcich z Európskej dohody o pridružení, článok 67 a prílohy XII v oblasti priemyselného vlastníctva, teda na prístup k Európskemu patentovému dohovoru, členstvo v Európskej patentovej organizácii a spoluprácu s Úradom pre harmonizáciu vnútorného trhu. Zamestnanci úradu sa pravidelne zúčastňujú na zasadnutiach najvyššieho politicko-administratívneho orgánu Európskej patentovej organizácie a podieľajú sa na prácach vo Výbore pre patentové právo. Úrad pravidelne participuje na zasadnutiach Rady TRIPS (Dohoda o obchodných aspektoch práv duševného vlastníctva) na pôde WTO, kde v rámci medzinárodných rokovaní prezentuje záujmy Slovenskej republiky.
 V súvislosti s prístupom Slovenskej republiky od 1. júla 2002 k Európskej patentovej dohode, ako aj povinnosťou úradu zúčastňovať sa medzinárodných zasadnutí  sú predpokladané výdavky na rok 2002 v sume 2 700 tis. Sk. Z  prostriedkov štátneho rozpočtu na rok 2002, ktoré sú stanovené v sume 1 000 tis. Sk, je však možné zabezpečiť len tie zahraničné pracovné cesty, ktoré budú uskutočňované v I. polroku 2002. 
Je preto potrebné zabezpečiť finančné krytie týchto zahraničných ciest zvýšením výdavkov štátneho rozpočtu vo výške 1 700 tis. Sk, ktoré boli v predchádzajúcich obdobiach hradené z mimorozpočtových zdrojov.

2. Dátové spojovacie siete 
a/ V súvislosti s prepojením na Európsky patentový úrad bude potrebné zabezpečovať pravidelné mesačné poplatky vo výške 200 tis. Sk ako poplatok za užívanie medzinárodných spojovacích sietí. Celková potreba od 1. júla 2002  činí sumu 1 200 tis. Sk.
b/ V roku 2002 úrad získal od Európskeho patentového úradu server v rámci projektu ESP@CENT, ktorým bude náš úrad sprístupňovať v rámci tohto projektu slovenské patentové spisy na internete. K prevádzkovaniu servera je potrebné  zvýšiť prenosové pásmo linky na internet, pričom náklady súvisiace s užívaním siete budú za rok 2002 činiť sumu 
500 tis. Sk t.j. od  1.5.2002 do 31.12.2002 budú predstavovať tieto výdavky 330 tis. Sk.

3. Nákup výpočtovej techniky 
Na základe Nariadenia vlády Slovenskej republiky č. 247 o minimálnych bezpečnostných a zdravotných požiadavkách pri práci so zobrazovacími prostriedkami sa na úrade vykonala kontrola  používaných zobrazovacích jednotiek (monitorov). Z celkového počtu je približne 40 monitorov starších ako 6 rokov a ďalších 60 kusov je 4 až 5 ročných, čo predstavuje výmenu približne 100 kusov monitorov s predpokladanou cenou cca 10 tis. Sk. Nakoľko tieto monitory majú maximálnu možnú obnovovaciu frekvenciu 60 Hz a veľkosť obrazu 800x600 pixelov, narastajú sťažnosti zamestnancov na ich používanie. Dlhodobé používanie takýchto zobrazovacích jednotiek spôsobuje zvýšenú únavu očí, bolenie hlavy a tým znižuje pracovnú výkonnosť. Z tohto dôvodu úrad uvažuje v roku 2002 monitory  nahradiť novšími, s vyššími technickými parametrami.
Predpokladaná výška výdavkov nad schválené výdavky štátneho rozpočtu v roku 2002 bude predstavovať sumu 1 000 tis. Sk.

4. Kancelárske stroje a rôzne vybavenie kancelárií 
V nadväznosti na  Nariadenie vlády Slovenskej republiky č.247 je zároveň potrebné zabezpečiť pracovné prostredie zamestnancov tak, aby boli dodržané ustanovenia citovaného Nariadenia. Jedná sa predovšetkým o stoličky, držiaky materiálov, podložky pod zápästia ku klávesnici a pod.. 
Predpokladaná potreba týchto výdavkov nad rámec štátneho rozpočtu v roku 2002 činí sumu 140 tis. Sk.

5. Tlačivá a tlačiarenské služby 
V rámci  priemyselno-právnej ochrany úrad vydáva patentové listiny na predmety ochrany (osvedčenia). Nakoľko od roku 2002 dochádza k zmene týchto listín, je potrebné zabezpečiť  tlač dokumentov úradu. V schválenom rozpočte na rok 2002 sú  z tejto položky kryté len výdavky súvisiace s tlačou Ročenky a Vestníka, preto je potrebné zvýšenie limitu výdavkov z dôvodu tlače nových dokumentov o 130 tis. Sk.

6.	Inštitút duševného vlastníctva 
Od januára 2000 prevzal úrad v rámci organizačných zmien Východoslovenských železiarní Košice  záväzok vytvoriť Inštitút duševného vlastníctva, ktorého cieľom bolo zabezpečovanie odborného vzdelávania vlastných zamestnancov a širokej verejnosti v oblasti duševného vlastníctva, ako aj vydávania časopisu Duševné vlastníctvo a to z dôvodu, že ide o jediný časopis svojho druhu na Slovensku, ktorý podáva informácie z oblasti duševného vlastníctva a zabezpečuje šírenie týchto informácií pre odbornú aj laickú verejnosť. 
V roku 2000 sme preto požiadali Ministerstvo financií Slovenskej republiky o úpravu rozpočtu z dôvodu nárastu  výdavkov súvisiacich s vydávaním časopisu, ako aj realizáciou kurzu duševného vlastníctva. Nakoľko naše požiadavky neboli zo strany Ministerstva financií Slovenskej republiky zohľadnené, úrad v rokoch 2000 a 2001 hradil tieto náklady z mimorozpočtových prostriedkov.  Vzhľadom k tomu, že úrad už s týmito finančnými prostriedkami nehospodári, je potrebné tieto náklady zabezpečiť z prostriedkov štátneho rozpočtu.
Inštitút duševného vlastníctva pôsobí ako jediná vzdelávacia inštitúcia v tejto oblasti na Slovensku. Má akreditáciu Ministerstva školstva SR a ročne stúpa počet záujemcov o kurz duševného vlastníctva  a časopis Duševné vlastníctvo. Preto je potrebné aj naďalej udržať činnosť tejto inštitúcie. 

Predpokladané výdavky súvisiace s vydávaním časopisu Duševné vlastníctvo a s kurzom duševného vlastníctva činia 550 tis. Sk.

7.	Knihy, časopisy, noviny ( PRECES, TRACES, ACCESS PRECES) 
Úrad sa niekoľko rokov podieľa so siedmymi patentovými úradmi na vydávaní CD ROM PRECES (bibliografické  údaje o patentoch participujúcich krajín), ACCESS PRECES (rešerš) a TRACES ( údaje o zapísaných ochranných známkach participujúcich úradov). Náklady spojené s výrobou CD ROM sú rozdeľované medzi jednotlivé úrady na základe uzatvorenej multilaterálnej zmluvy. 
Nakoľko v rámci výdavkov štátneho rozpočtu sú na tejto položke stanovené výdavky v sume 450 tis. Sk, ktoré sú potrebné na krytie potrieb súvisiacich s nákupom periodík a odbornej literatúry je potrebné zvýšenie výdavkov v súvislosti s vydávaním CD ROM o 550 tis. Sk.
 
8.  Osobné doklady, preukazy 
V súvislosti s uplatnením zákona č. 312/2001 Z. z. o štátnej službe bude potrebné zabezpečiť pre zamestnancov služobné preukazy. Výdavky spojené s realizáciou týchto preukazov predstavujú v roku 2002 sumu 20 tis. Sk.

9.  Zabezpečenie stravovania zamestnancov štátnej služby 
Od 1. apríla 2002 vstúpil do platnosti zákon č. 312/2001 Z.z. o štátnej službe a o zmene a doplnení niektorých zákonov. V súlade s § 75 tohto zákona je služobný úrad povinný zabezpečiť štátnemu zamestnancovi v priebehu denného služobného času stravovanie podávaním jedného hlavného teplého jedla na ktoré služobný úrad prispieva vo výške 65 % ceny jedla. Nakoľko pri tvorbe návrhu rozpočtu na rok 2002  v položke stravovanie nebol zohľadnený zvýšený príspevok (nárast o 10 %)  je potrebné zabezpečiť nárast výdavkov súvisiacich so zabezpečením stravovania zamestnancov štátnej služby z prostriedkov štátneho rozpočtu o 150 tis. Sk

10. Vydávanie odborných publikácií 
V súvislosti s ďalším rozvojom úradu,  propagačnou činnosťou a úlohou pozdvihnúť právne vedomie obyvateľstva na Slovensku v oblasti priemyselnoprávnej ochrany, si aj v roku 2002 dal úrad za cieľ, v súlade s edičným plánom, vydať ďalšie publikácie z oblasti priemyselnoprávnej ochrany. Ide  predovšetkým o vydanie týchto publikácií:
Priemyselnoprávna ochrana – medzinárodné predpisy, Základy práva vo vzťahu k právu duševného vlastníctva, Iné práva, Právo ochrany rastlinných druhov, Stratégia ochrany duševného vlastníctva, Komentár k patentovému zákonu, Zborník záverečných prác kurzu duševného vlastníctva, Patentové práva, Marketing produktov duševného vlastníctva a propagačné brožúry týkajúce sa patentov, ochranných známok, priemyselných vzorov a pod. Aj tieto výdavky súvisiace s publikačnou činnosťou hradil úrad v predchádzajúcom období z mimorozpočtových zdrojov.
 Celková potreba finančných prostriedkov predstavuje sumu 620 tis. Sk .

11. Údržba administratívnej budovy 
1./ V dôsledku nepretržitého chodu a opotrebovania klimatizácie  (na základe odporúčaní servisných technikov) v archíve úradu, je potrebná jej pravidelná údržba, realizácia drobných opráv a predpokladané výdavky na jej zabezpečenie predstavujú sumu 100 tis. Sk.
2./ Nakoľko v rámci rekonštrukcie budovy v roku 1996 nedošlo k výmene sklo – hliníkových dverí v jedálni a bufete úradu a tieto sú značne opotrebované a ich oprava je prakticky nereálna je nutné vykonať výmenu týchto dverí. Predpokladaná výška výdavkov na výmenu sklo – hliníkových dverí činí sumu 80 tis. Sk.
3./ Cez existujúci strešný plášť nad jedálňou a spisovňou úradu dochádza k značným únikom tepla a vo vykurovacom období to spôsobuje veľké tepelné straty. Pri neustálom raste ceny plynu, ako vykurovacieho média v dôsledku netesností v strešnom plášti dochádza k finančným stratám, ktoré je možné podstatne znížiť celkovou opravou tepelno-izolačných vrstiev strechy. V prípade nezrealizovania opravy bude naďalej dochádzať k únikom tepla a bude narastať finančná strata za nevyužitú tepelnú energiu. Predpokladaná výška činí sumu 300 tis. Sk.
4./ Po predpokladanom uvoľnení bytovej jednotky v budove úradu súčasným cudzím nájomcom je potrebné vykonať celkovú úpravu bytu – ošetrenie plesní vzniknutých v dôsledku nesprávneho tepelného a vlhkostného režimu, úprava omietok, vymaľovanie, výmena vchodových dverí, oprava sociálnych zariadení a pod., pričom predpokladaná potreba výdavkov predstavuje sumu 160 tis. Sk.
Celková potreba finančných prostriedkov na údržbu a opravy administratívnej budovy nad rámec schválených výdavkov, ktoré boli na rok 2002 stanovené vo výške 100 tis. Sk, je vo výške 640 tis. Sk.

12. Projekt -  Posilnenie činnosti úradu   
Už v roku 2000 sa na podnet Úradu vlády Slovenskej republiky začal v rámci bilaterálnych vzťahov spoločný projekt medzi úradom a Ministerstvom hospodárstva Holandska za asistencie Senter Internationaal a LaLance Partners Management. Celkový projekt je rozdelený do troch častí a to:
-	vytvorenie a spustenie tréningového programu zameraného na oblasť súdnictva v oblasti priemyselného vlastníctva
-	digitalizácie patentových fondov od roku 1917 do roku 1993
-	vytvorenie a spustenie informačnej kampane zameranej na informovanie verejnosti o existencii digitálnej knižnice a zvyšovanie povedomia o význame duševného vlastníctva v praxi.
V roku 2001 bola realizovaná časť tohto projektu hlavne v oblasti digitalizácie patentovej dokumentácie a v roku 2002 sa v súlade s harmonogramom prác budú zabezpečovať aj ostatné úlohy vyplývajúce z projektu. Už v roku 2001 sme výdavky súvisiace s realizáciou projektu hradili z mimorozpočtových prostriedkov. Vzhľadom k tomu, že úrad už nehospodári s uvedenými finančnými zdrojmi, je potrebné o tieto náklady zvýšiť výdavky štátneho rozpočtu.
Predpokladaná výška výdavkov na realizáciu projektu činí sumu 300 tis. Sk.

13. Výdavky súvisiace so vzdelávaním zamestnancov 
Na základe  Koncepcie vzdelávania pracovníkov ústredných orgánov štátnej správy v oblasti európskej integrácie (schválené vládou Slovenskej republiky 28. apríla 1999)  bola na úrade v roku 2001 spracovaná smernica o vzdelávaní, ktorá je v súlade a realizačnými projektmi celoživotného vzdelávania. Zabezpečenie tohto projektu v oblasti skvalitňovania a upevňovania odborných znalostí je však závislá od finančných možností úradu. Úrad v roku 2002 v rámci schváleného rozpočtu stanovil tieto výdavky len  v sume 400 tis. Sk, nakoľko bolo potrebné zabezpečiť pokrytie výdavkov súvisiacich s plynulým chodom úradu (energie, stravovanie, ochrana majetku a pod.), čo však pri súčasnom náraste informácií a ich aplikácie v praxi  je táto suma nedostatočná. Úrad aj v minulých rokoch pri zabezpečovaní odborných školení,  kurzov a seminárov, ktoré nebolo možné pokryť z  rozpočtových zdrojov, použil na ich realizáciu mimorozpočtové prostriedky. Predpokladaná potreba výdavkov na vzdelávanie zamestnancov je teda na rok 2002 o 200 tis. Sk vyššia oproti schváleným výdavkom na rok 2002 na vzdelávanie.
Úrad pôsobí v mimoriadne dôležitej oblasti medzinárodného práva ako jediná inštitúcia v rámci priemyselnoprávnej ochrany na Slovensku a 1.7.2002  pristúpila k Európskej patentovej dohode, čo znamená,  pričlenenie k Európskej patentovej organizácii združujúcej 20 vyspelých krajín, najmä členských krajín Európskej únie.

Na záver je potrebné pripomenúť, že nepokrytie výdavkov súvisiacich s realizovaním týchto činností by vážne ohrozilo plnenie úloh, ktoré pre našu kapitolu vyplývajú jednak z medzinárodných zmlúv, ktorými je Slovenská republika viazaná v rámci Svetovej organizácie duševného  vlastníctva (WIPO) a Svetovej obchodnej organizácie (WTO), ako aj plnenie úloh vyplývajúcich z prístupu Slovenskej republiky k Európskemu patentovému dohovoru.